Diari Oficial de la Generalitat Valenciana


Sumari del DOGV 4157, del 28-12-2001 (2001/12435)

ORDRE de 18 de desembre de 2001, de la Conselleria d'Innovació i Competitivitat, per la qual es regulen les ajudes a la modernització de les pimes comercials per a l'exercici 2002.
------------------------------------------------------------------------------------------------------------------------------------------------------------------------------------

### Dades del document

Número de DOGV
:   4157

Data del DOGV
:   28-12-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/12730


Data del document
:   28-12-2001

Organisme emissor
:   Conselleria d'Innovació i Competitivitat

Tipus de document
:   Ordre

Descriptors 

:   * petita i mitjana empresa
    * ajuda pública
    * modernització de l'empresa
    * suport econòmic
    * ajuda a les empreses
    * distribuïdor comercial
    * comerç interior
    * distribució comercial

ORDRE de 18 de desembre de 2001, de la Conselleria d'Innovació i Competitivitat, per la qual es regulen les ajudes a la modernització de les pimes comercials per a l'exercici 2002. [2001/12440]
  
El comerç és una activitat viva intensament relacionada amb les persones, per la seua condició de servei de naturalesa eminentment social, i com a tal sotmesa a canvis continus en la seua evolució. Les relacions interpersonals que s'hi produeixen fan que aquesta activitat siga més sensible a les transformacions en l'entorn, i també en els hàbits de la conducta ordinària dels individus; canvis que es fan molt més ràpids amb la universalitat que els actuals mitjans tecnològics introdueixen en aquella relació.
  
Una de les característiques més rellevants de l'estructura comercial de la Comunitat Valenciana és la presència d'un dens teixit d'empreses de dimensió molt reduïda. Aquest teixit empresarial desenvolupa una missió complexa, ja que a més de les funcions estrictament comercials, afegeix altres valors de vertebració social per la seua relació directa amb el consumidor i per l'arrelament al territori que aporten al seu entorn urbà. Tot això justifica àmpliament la política que la Generalitat Valenciana desenvolupa a través d'incentius capaços d'estimular l'evolució del comerç des dels formats més tradicionals fins a les fórmules més avançades quant a competitivitat.
  
L'incentiu a la innovació és l'eix de la política comercial que es pretén desenvolupar durant aquest nou període. L'adaptació de l'empresa als canvis que es produiran amb plena consolidació de la Unió Europea i la posada en circulació de la nova moneda, i també les noves modalitats o fórmules de servei al consumidor i l'adquisició d'equipament que incorpore les modernes tecnologies de la informació exigeixen inversions en formació, assessorament o en eines de treball, necessaris per a mantenir i augmentar la competitivitat individual de les empreses comercials.
  
Les modificacions en pro de la competència en els mercats, introduïdes en el marc legal que regula l'activitat necessiten instruments financers que estimulen la pime perquè acomode la seua conducta als canvis de mercat i augmente la seua eficàcia davant el consumidor en condicions de competitivitat a les restants formes de distribució. En aqueix context i per a acompanyar la pime comercial en el seu camí pels desafiaments que el nou entorn de la societat de la informació i el coneixement li presenten, la Conselleria d'Innovació i Competitivitat ha considerat convenient consolidar i especialitzar les ajudes dirigides a elles en aquest programa singular d'acció.
  
Per aquests motius, la Conselleria d'Innovació i Competitivitat ha confeccionat un programa de suport específic que agrupe totes les ajudes destinades a coadjuvar la renovació del seu comportament professional i la modernització dels establiments el destinatari únic de les quals és la xicoteta i mitjana empresa comercial. La finalitat d'aquesta actuació és aconseguir l'adaptació progressiva i harmònica d'aqueixa estructura comercial a les pautes de l'economia avançada que irromp per tots els apartats de la nostra societat, a fi que els consumidors de la Comunitat Valenciana disposen d'unes empreses comercials capaces de satisfer eficientment les seues demandes.
  
Així, atés que la Llei 8/1986, de 29 de desembre, d'Ordenació del Comerç i Superfícies Comercials preveu en el capítol I del títol IV l'acció de foment que desenvoluparà la Generalitat Valenciana en allò que afecta la reforma de les estructures comercials, i també la necessitat de preparar el nostre teixit empresarial per als reptes que li presenten els pròxims anys, aquesta Conselleria d'Innovació i Competitivitat ha considerat oportú consolidar i ampliar el marc d'ajudes a la modernització de les pimes comercials, a fi que, ateses totes aquestes circumstàncies, siga capaç d'incentivar la realització de projectes i inversions necessaris per a aconseguir l'increment en l'eficiència i la competitivitat.
  
Per això, i en virtut de les facultats que m'atorguen l'article 35 de la Llei 5/1983, de 30 de desembre, del Govern Valencià, i l'article 47 del Text Refós de la Llei d'Hisenda Pública Valenciana,
  
ORDENE
  
TÍTOL I
  
Disposicions generals
  
Article 1. Objecte i àmbit
  
1. L'objecte de la present ordre és establir el règim de la concessió d'ajudes per a la millora de la competitivitat de les xicotetes i mitjanes empreses comercials, per a les accions que s'indicaran, d'acord amb les consignacions pressupostàries que per a l'exercici 2002 establisca la Llei de Pressupostos de la Generalitat Valenciana.
  
2. El règim d'ajudes s'aplicarà de la manera que es determina en els següents articles.
  
Article 2. Accions susceptibles de suport
  
1. Les ajudes establides aniran destinades a finançar les inversions que realitzen les pimes comercials per a millorar la seua posició competitiva, mitjançant la modernització dels seus establiments, l'adquisició d'equipament i la incorporació de noves tecnologies i tècniques de gestió.
  
2. Les ajudes que s'estableixen en la present ordre es materialitzaran mitjançant:
  
a) Subvencions.
  
b) Suports a les operacions de crèdit que les pimes comercials formalitzen amb les entitats financeres que tinguen subscrits convenis de col·laboració amb la Generalitat Valenciana.
  
Article 3. Beneficiaris de les ajudes
  
1. Podran ser beneficiaris aquelles persones físiques o jurídiques, qualificades com a pimes o microempreses, que exercisquen l'activitat comercial a la Comunitat Valenciana, en algun dels grups d'epígrafs fiscals (Impost d'Activitats Econòmiques) indicats en l'annex 1, o pensen accedir-hi, i que pretenguen portar a cap projectes als seus establiments comercials ubicats almenys en planta baixa (excepte quan es tracte de comerç agrupat físicament), que reunisquen les següents condicions:
  
- Estar donat d'alta, o procedir-hi a l'inici de l'activitat, en l'Impost d'Activitats Econòmiques en una activitat comercial de les previstes en l'annex 1 a què fa referència el paràgraf anterior.
  
- No facilitar o consolidar situacions que limiten la lliure competència.
  
- Anar dirigides a aconseguir l'especialització i/o modernització mitjançant la introducció d'innovacions que segons el criteri de la Conselleria d'Innovació i Competitivitat representen millores significatives en la funció pròpiament comercial.
  
2. Així mateix, i als efectes de les ajudes previstes en aquesta ordre, s'entendrà per empresa i/o comerç preexistent aquell que justifique estar donat d'alta en l'Impost d'Activitats Econòmiques, en les condicions fixades en el punt 1 d'aquest article, amb un any d'antelació respecte de la data de presentació de la sol·licitud; es computaran a aquest efecte els períodes en els quals un establiment es manté d'alta en el dit impost amb el mateix titular, encara que es produïsquen baixes estacionals derivades del flux de la població produït a les zones turístiques i/o de segona residència.
  
Es considerarà també com a empresa i/o comerç preexistent els supòsits en què hi haja continuïtat d'empresa, és a dir, quan tot i produir-se el canvi de persona física a jurídica, la titularitat de la majoria simple de les accions d'aquesta última corresponguen a la persona física que anteriorment va ser titular o bé a aquesta mateixa persona física, el seu cònjuge i/o familiars de primer grau, sempre que aquests constaren com a treballadors de l'empresa amb anterioritat a la transformació de la persona jurídica. En aquest mateix sentit, es considerarà que hi ha continuïtat d'empresa quan l'anterior titular és una persona física i aquesta haja sigut transmesa mortis causa al nou titular.
  
Es consideraran com a establiments preexistents els implantats amb motiu del trasllat d'un establiment anterior que complira els requisits de preexistència, sempre que conserven l'activitat principal i l'àrea d'influència.
  
S'entendrà per comerç associat aquell que s'integre en cadenes voluntàries, cooperatives de detallistes o cadenes franquiciades; i per comerç agrupat físicament l'ubicat en mercats, galeries i centres comercials. Així mateix, podrà entendre's, en el cas de venda no sedentària, el camió tenda com a establiment.
  
3. Als efectes de les ajudes regulades en aquesta ordre no es computaran com a despeses d'inversió les despeses d'estudi o projecte (excepte si són exigits pels serveis tècnics de la Direcció General de Comerç i Consum o estan expressament esmentats com a susceptibles de suport), fons de comerç, drets de traspàs, despeses d'alta, permisos i llicències, taxes i impostos (inclòs l'IVA), adquisició de béns usats, arrendaments financers i compra de mercaderies objecte de comercialització.
  
4. No seran susceptibles de suport les inversions que es realitzen en locals comercials integrats en obra nova, si aquesta no està completament acabada.
  
5. D'acord amb la diferent problemàtica territorial i/o sectorial dels establiments comercials, la Direcció General de Comerç i Consum podrà establir criteris de prioritat amb vista a la tramitació i concessió de les corresponents subvencions.
  
6. Les empreses que vulguen accedir a les ajudes previstes en aquesta ordre hauran de complir la normativa vigent emanada d'aquesta Conselleria, quant a inscripció en els registres que corresponga i, si és el cas, acreditar l'obtenció de les autoritzacions que se sol·liciten i corresponguen.
  
7. Sense perjudici d'això anterior, en aquells supòsits en què ho aconselle la concurrència de circumstàncies excepcionals, podran ser objecte de suport aquells projectes presentats per altres sectors comercials no exclosos expressament en l'annex 1, quan així ho estime la Comissió de Suports a la Comercialització. La resolució serà motivada.
  
8. Les empreses del sector de venda al detall d'alimentació i begudes que, tot complint la reglamentació tecnicosanitària i la resta de la normativa específica, disposen d'una zona de degustació en el mateix establiment, podran ser objecte de suport en les corresponents línies d'ajuda, sempre que l'esmentada zona no implique més del 20% de les dimensions de la sala de venda. A efectes de càlcul d'aquesta zona, el sol·licitant haurà d'aportar pla a escala o acotat de la distribució de la sala de vendes, on grafiarà l'espai destinat a degustació que comprendrà, en tot cas, la zona ocupada per taules i cadires, i també l'espai d'aparador que dispose de tamborets o similars per a facilitar la consumició de productes per part dels clients, i també l'espai comú necessari per a l'ús d'aquests espais. L'equipament específic per a aquesta zona de degustació, en cap cas serà objecte de suport a càrrec d'aquesta ordre.
  
9. Les ajudes regulades en la present ordre que tinguen per objecte la mateixa inversió, es consideren compatibles entre si, llevat del suport financer amb les subvencions directes, sempre que no se supere el límit que resulte aplicable a la Comunitat Valenciana en el mapa de regions assistides. Així mateix, aquest límit haurà de ser respectat en el cas de concurrència amb altres ajudes públiques.
  
10. La inversió proposada i susceptible de suport serà no inferior a 10.000 euros per a suport financer i a 5.000 euros per a les ajudes directes, excepte per als estudis, i s'exigirà en tot cas un percentatge mínim d'autofinançament del 25%.
  
11. No es considerarà susceptible de suport la inversió consistent en l'adquisició de terrenys, locals comercials i drets d'ocupació de llocs en mercats municipals, excepte per a suport financer, que es regirà pel que s'ha establit en l'article 20.
  
12. La inversió haurà de mantenir-se durant un mínim de 5 anys.
  
13. En el cas que es desenvolupen en el mateix establiment dues activitats diferents, als efectes de l'Impost d'Activitats Econòmiques, quant a les ajudes establides en aquesta ordre, es consideraran únicament les inversions directament vinculades a l'activitat comercial.
  
Article 4. Definició de pime i microempresa
  
1. Als efectes de les ajudes regulades en aquesta ordre s'entendrà per pime aquelles empreses que reunisquen els requisits següents:
  
a) Que no superen els 250 treballadors.
  
b) Que tinguen una facturació en l'exercici immediatament anterior inferior a 40 milions d'euros.
  
c) I en les quals el 25% o més del seu capital o dels seus drets de vot no pertanya a una altra empresa o, conjuntament, a diverses empreses que no responguen a la definició de pime, llevat que es tracte de societats de capital risc, societats públiques, o inversors institucionals que no exercisquen control.
  
2. Així mateix, s'entendrà com a microempresa aquella empresa que dispose d'un nombre de treballadors inferior a 10, tot respectant-se els requisits b) i c) del paràgraf anterior.
  
Article 5. Presentació de sol·licituds i termini
  
1. Les sol·licituds per a l'obtenció de les ajudes regulades en aquesta ordre hauran de dirigir-se a la Direcció General de Comerç i Consum i es presentaran, en l'imprés normalitzat, als corresponents serveis territorials de Comerç, o per mitjà de qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds, una per cada ajuda sol·licitada, juntament amb l'annex en model oficial, hauran d'anar acompanyades dels documents que a continuació s'indiquen:
  
a) Documentació acreditativa i identificadora del sol·licitant i, si és el cas, del seu representant legal.
  
b) Documentació acreditativa que el sol·licitant està al corrent de les obligacions tributàries i davant de la Seguretat Social, en els termes establits en l'Ordre de 30 de maig de 1996 de la Conselleria d'Economia i Hisenda, la validesa de la qual haurà d'estendre's a la data d'acabament del termini de presentació d'instàncies.
  
c) Alta en l'Impost d'Activitats Econòmiques.
  
d) Memòria descriptiva de l'actuació per a la qual se sol·licita l'ajuda que haurà d'incloure, a més, informació sobre els aspectes següents:
  
- Memòria comercial de l'empresa i de l'establiment objecte de la inversió, en relació amb el projecte que cal desenvolupar, amb indicació del programa d'actuació que garantisca l'execució de l'obra en l'exercici en el qual es concedeix la subvenció.
  
- Pla de situació.
  
- Pla de distribució de l'establiment, situant-hi les inversions plantejades.
  
e) Pressupostos detallats per partides i preus unitaris o factures proforma. A més a més, haurà d'aportar-se projecte tècnic, en el cas d'exigir-ho la naturalesa de l'actuació i/o quan es tracte d'inversions en obra civil i el seu import siga superior a 60.000 euros, impostos exclosos, el qual haurà de sotmetre's a informe de l'Oficina de Supervisió de Projectes o dels tècnics designats per la Conselleria. Els pressupostos i/o factures proforma anteriorment esmentats hauran de ser, en tot cas, externs a l'empresa o entitat sol·licitant.
  
f) Llicència municipal d'obres i/o d'obertura/activitat o justificant que s'hi ha sol·licitat, en el cas que ho requerisca l'actuació plantejada.
  
g) Dades de domiciliació bancària segons el model facilitat a l'efecte (fitxa de manteniment de tercers), si no s'hi hagueren presentat amb anterioritat.
  
h) Declaració responsable acompanyada de la documentació laboral, comptable, fiscal i/o mercantil que acredite el compliment dels requisits establits en l'article 4.
  
i) Si és el cas, acreditació documental del compliment dels requisits específics esmentats en cada tipus d'ajuda regulada en aquesta ordre.
  
j) Justificant de recepció de la sol·licitud de préstec formulada a l'entitat financera en el cas de sol·licitar suport financer.
  
k) Si és el cas, documentació acreditativa de les circumstàncies rellevants per a la valoració de l'expedient.
  
l) Declaració responsable sobre les fonts de finançament (incloses subvencions) i el compromís d'autofinançar, com a mínim, el 25% de la inversió, i de mantenir-la un mínim de 5 anys.
  
ll) Si és el cas, documentació civil, mercantil i laboral que acredite l'existència de la continuïtat d'empresa definida en l'article 3.2.
  
3. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb aquesta ordre resulte exigible, es demanarà a l'interessat que en el termini de 10 dies esmene la falta o adjunte els documents preceptius, amb indicació que si no ho fa així, es considerarà que ha desistit de la seua petició.
  
4. Els sol·licitants podran executar els projectes des de la data de presentació de la sol·licitud, sense esperar que la concessió de l'ajuda es produïsca i sense que això prejutge la decisió que finalment s'hi adopte.
  
5. El termini de presentació de sol·licituds serà el comprés entre l'1 de gener i el 28 de febrer de 2002.
  
Article 6. Criteris d'avaluació de les sol·licituds
  
1. Per a la concessió de les ajudes es valorarà, entre altres aspectes, la incidència del projecte en la modernització del comerç interior, així com la viabilitat d'aquest.
  
2. Així mateix, i quan l'empresa sol·licitant responga a la definició de microempresa establida en l'article 4, els percentatges de suport assenyalats amb caràcter genèric per a les inversions incloses en les seccions I, II i III del títol II d'aquesta ordre, s'incrementaran un màxim de 5 punts percentuals, tot mantenint-se el límit màxim absolut de subvenció fixat per a cada tipus d'ajuda.
  
Article 7. Resolució de la concessió d'ajudes
  
1. La Direcció General de Comerç i Consum podrà demanar al sol·licitant l'aportació addicional d'altres documents o dades aclaridors que considere necessaris per a resoldre la sol·licitud presentada.
  
2. Vista la proposta formulada per la Comissió de Suports a la Comercialització, el conseller d'Innovació i Competitivitat dictarà resolució de concessió de l'ajuda que en fixarà expressament la quantia i incorporarà, si és el cas, les condicions i determinacions accessòries a les quals haja d'ajustar-se el beneficiari. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. La resolució dels expedients s'efectuarà a mesura que es complete la documentació exigida i d'acord amb les disponibilitats pressupostàries, i el termini màxim per a resoldre les sol·licituds que es formulen per a la concessió de les ajudes que s'estableixen en aquesta ordre serà de tres mesos comptats des de la data de l'acabament del termini de presentació de sol·licituds.
  
4. Transcorregut el termini sense que s'hi haja dictat resolució, es considerarà desestimada la sol·licitud de concessió de l'ajuda, en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
5. Les resolucions a què fan referència els paràgrafs anteriors esgoten la via administrativa i contra elles podrà interposar-se un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació de la resolució corresponent.
  
Article 8. Resolució d'incidències
  
1. L'òrgan competent per a la concessió de les ajudes previstes en aquesta ordre resoldrà les incidències que es produïsquen amb posterioritat a l'esmentada concessió, i en especial els supòsits de:
  
- Canvis de titularitat.
  
- Canvis d'ubicació.
  
- Pròrrogues per a l'execució del projecte i per al compliment de les condicions particulars de la concessió, amb caràcter excepcional.
  
- Modificacions justificades del projecte inicial.
  
- Pròrrogues del termini per a l'aportació dels documents acreditatius de l'execució del projecte a efectes de liquidació de l'ajuda.
  
2. El beneficiari haurà de comunicar, en qualsevol moment de la vigència de l'expedient, altres ajudes públiques i privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 9. Control de les accions
  
La Direcció General de Comerç i Consum podrà realitzar el control i seguiment de les accions a través de les comprovacions que considere necessàries.
  
Article 10. Liquidació de les ajudes
  
1. La liquidació de les ajudes s'efectuarà una vegada executat el projecte en la totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda.
  
2. Als efectes d'allò que s'ha establit en el punt anterior, els beneficiaris, en el termini d'un mes des de l'execució del projecte, i en tot cas amb anterioritat al 15 d'octubre de 2002, i llevat que per circumstàncies concurrents s'assenyale un termini distint en la resolució de la concessió de l'ajuda, hauran de presentar:
  
a) Factures i la resta de documents justificatius de la despesa efectuada, expedits d'acord amb la normativa vigent.
  
b) En les subvencions per a inversions que hagueren necessitat projecte tècnic, es presentaran els corresponents certificats d'obra i certificat final d'obra. Així mateix, les factures esmentades en el punt a) hauran de fer referència a les unitats d'obra que consten en el projecte.
  
c) Acreditació, si és el cas, del compliment de les obligacions i condicions que s'hagueren establit en la resolució.
  
d) Si és el cas, còpia dels estudis previstos en els articles 17 b), d), e) i f).
  
e) Original o còpia autenticada del contracte de préstec en els casos de suport financer.
  
3. Amb caràcter general, no serà subvencionable l'IVA satisfet per l'adquisició de béns o serveis i, en general, qualsevol impost pagat pel beneficiari.
  
Article 11. Obligacions del beneficiari
  
Són obligacions del beneficiari:
  
- Realitzar l'activitat que fonamenta la concessió de la subvenció.
  
- Acreditar la realització de l'activitat, i també el compliment dels requisits i les condicions que determinen la concessió de l'ajuda.
  
- Sotmetre's a actuacions de control financer que corresponen a la Intervenció General de la Generalitat Valenciana i, si és el cas, dels òrgans competents del Fons Social Europeu de Desenvolupament Regional en relació amb les ajudes concedides.
  
- Fer constar de manera explícita, en la difusió de les accions subvencionades, el suport de la Conselleria d'Innovació i Competitivitat i, si és el cas, del Fons Europeu de Desenvolupament Regional.
  
Article 12. Minoració i resolució de l'ajuda concedida
  
1. L'alteració d'alguna de les característiques del projecte aprovat i també l'incompliment de condicions i terminis establits en la resolució, la no-execució parcial de l'acció, la insuficient justificació de les despeses efectivament realitzades, o la formalització del préstec per un import inferior al reflectit en la resolució de concessió, i també la concessió amb posterioritat a la presentació de la sol·licitud d'altres ajudes públiques que en el seu conjunt excedisquen els límits establits, podrà donar lloc a la minoració de la subvenció concedida.
  
2. L'incompliment per part del beneficiari de qualsevol dels requisits, les condicions i la resta de circumstàncies que donaren lloc a l'atorgament de la subvenció, la variació de la finalitat de l'actuació o la falta de justificació de la realització del projecte, originarà la incoació, per part de l'òrgan competent per a la concessió de les ajudes, del corresponent expedient, que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
TÍTOL II
  
Accions susceptibles de suport
  
Secció I
  
Suport a l'adaptació a plans de modernització sectorial
  
Article 13. Objecte i beneficiaris
  
Podran accedir a les ajudes previstes en aquest capítol les empreses comercials preexistents que, ajustant-se a la definició de pime o microempresa establida en l'article 4, pretenguen portar a cap als seus establiments ubicats a la Comunitat Valenciana, les inversions necessàries per a la renovació del sector de la distribució al detall alimentària.
  
Article 14. Condicions específiques
  
Les empreses que pretenguen acollir-se a les ajudes fixades en aquest capítol hauran d'acreditar que estan donades d'alta en l'Impost d'Activitats Econòmiques, en una activitat de venda menor de productes d'alimentació.
  
Article 15. Quantia de les ajudes i criteris d'avaluació
  
1. Modernització d'elements de transport amb equipament frigorífic. Per a l'adquisició d'elements de transport o adequació dels existents, podran concedir-se suports de fins al 20%, amb el límit de 6.000 euros per empresa preexistent, sempre que estiguen dotats d'equip de fred per a la conservació dels aliments durant el transport d'aquests. En el cas d'adequació d'elements de transport que ja tinga l'empresa i que es doten d'equip de fred, el percentatge de suport serà de fins al 20%, amb el límit de 3.000 euros.
  
2. Incorporació d'equipament sectorial específic. Per a l'adaptació de l'establiment comercial podran concedir-se suports de fins al 20%, amb el límit de 9.000 euros, per empresa preexistent, de les despeses previstes en mobiliari i equipament específic, incloent-hi el frigorífic per a exposició i conservació del producte.
  
Secció II
  
Suport a l'elaboració i el desenvolupament de projectes innovadors aplicats a la distribució comercial
  
Article 16. Objecte i beneficiaris
  
Podran accedir a les ajudes previstes en aquest capítol les empreses comercials que, ajustant-se a la definició de pime o microempresa establida en l'article 4, pretenguen desenvolupar a la Comunitat Valenciana projectes d'inversió en:
  
- Elaboració de plans de creació i desenvolupament de xarxes de comunicació entre els establiments de l'empresa.
  
- Implantació de sistemes que permeten la millora de la logística.
  
- Creació, desenvolupament i integració en estructures empresarials que reforcen la posició competitiva de les pimes.
  
- Desenvolupament de la franquícia com a fórmula comercial competitiva per a les pimes.
  
Article 17. Quantia de les ajudes i criteris d'avaluació
  
Podran concedir-se subvencions directes a la realització de:
  
a) Aplicació de noves tecnologies en informàtica i comunicació.
  
Amb aquesta finalitat podran concedir-se ajudes de fins al 20%, amb el límit de 6.000 euros per empresa preexistent, sempre que les inversions plantejades impliquen la centralització de la informació dels establiments comercials de l'empresa i/o diferents terminals d'informació, i la seua intercomunicació. Seran susceptibles de suport les aplicacions informàtiques lligades a aquests fins que es desenvolupen de manera específica i aquells elements com ara escàners, caixes, fax, etc. sempre que estiguen interconnectats i faciliten les necessitats de centralització d'informació de l'empresa.
  
No podran ser susceptibles de suport les empreses que durant l'exercici anterior hagueren obtingut suport per a aquesta finalitat.
  
b) Tecnificació de magatzems i establiments a l'engròs.
  
b.1 Tecnificació. Per a la tecnificació (mitjançant la introducció de noves tecnologies i aplicacions) de magatzems i establiments a l'engròs preexistents, podran concedir-se ajudes de fins al 20% de la inversió que es realitze sempre que representen una substancial millora en la logística i/o informació de l'empresa. Als efectes del que s'ha regulat en aquest punt, es considerarà inversió els estudis previs que pogueren realitzar-se per a determinar les inversions i accions que s'han de desenvolupar. La subvenció no superarà la quantitat de 24.000 euros per empresa.
  
b.2 Robotització. En els casos en què es plantege la robotització d'un magatzem a l'engròs preexistent i s'aporte estudi previ sobre la solució que cal adoptar, el percentatge anterior podrà ampliar-se al 25% i fins a 30.000 euros.
  
Serà requisit necessari per a la concessió de l'ajuda no haver obtingut subvenció per a la mateixa finalitat en els tres anys anteriors a l'actual, llevat que la realització de les inversions es desenvolupe per fases i no se superen els límits esmentats en els paràgrafs anteriors.
  
c) Associacionisme i integració comercial.
  
c.1 Vinculació a fórmula associativa. Suport de fins al 20% dels recursos invertits per l'empresa comercial, per a la seua participació o el seu accés a la forma associativa, independentment de la forma jurídica, amb un límit de 6.000 euros per establiment.
  
c.2 Adaptació punt de venda a la identitat corporativa. Subvenció de fins al 20% de la inversió en immobilitzat necessària, en equipament i senyalització interna i/o externa, en l'establiment comercial per a adequar-se a les condicions establides per la forma associativa, sense que se supere la quantitat de 9.000 euros per establiment.
  
En aquest cas, es considerarà inversió necessària aquella que determine la forma associada mitjançant l'aportació del document general que especifique les condicions i normes concretes que han de complir els associats quant a la imatge i gestió de l'establiment.
  
d) Plans de qualitat. Foment del desenvolupament d'implantació de plans de qualitat aplicats a les empreses comercials.
  
d.1 Estudis de diagnosi. Podran concedir-se suports de fins al 25% de les despeses externes d'elaboració de plans de reforma i modernització que comporten la implantació d'inversions que milloren el funcionament i els serveis de l'empresa. S'inclouran com a despeses susceptibles de suport les d'obtenció del reconeixement d'empreses, a través de la implantació de sistemes de gestió, per organismes competent. La subvenció màxima que es concedirà per aquest concepte serà de 3.000 euros per empresa preexistent.
  
d.2 Inversions derivades de l'adaptació a un pla de qualitat. Podran concedir-se ajudes de fins al 25% de les inversions derivades de l'adaptació de l'empresa a les recomanacions d'un pla de qualitat, amb un límit per aquest concepte de 9.000 euros per empresa preexistent.
  
Per a poder donar suport a les inversions, s'aportarà l'estudi de diagnosi que les determine.
  
Serà requisit necessari per a la concessió de l'ajuda no haver obtingut subvenció per a la mateixa finalitat en els tres anys anteriors a l'actual, llevat que la seua realització siga per fases i no se superen els límits indicats en el paràgraf anterior.
  
e) Estructures interempresarials.
  
Per a fomentar les estructures interempresarials podran concedir-se suports de fins al 25% de la despesa que es realitze en equipament i tecnologia, sempre que almenys tres pimes preexistents del sector comercial la participació de les quals en la nova estructura empresarial no siga inferior al 70% promoguen la realització de:
  
e.1 Disseny i llançament: subvencions de fins un màxim de 3.000 euros per a la realització d'alguna o algunes de les accions següents: estudis d'implantació o desenvolupament d'estructures interempresarials, estudis previs d'implantació de xarxes de franquícia o cadenes d'establiments, i també per a la creació o el desenvolupament d'aplicacions informàtiques que permeten una gestió comercial integrada.
  
e.2 Consolidació de l'estructura interempresarial: subvencions de fins un màxim de 9.000 euros per a les inversions que per a la consolidació de l'estructura interempresarial es deriven de les accions anteriors. En aquest cas caldrà aportar els estudis previs realitzats que determinen les inversions susceptibles de suport.
  
La participació de cada una de les empreses en la nova estructura empresarial, haurà d'acreditar-se mitjançant la presentació de l'escriptura de constitució o document equivalent; caldrà acreditar la condició de pime i la preexistència de cada una de les empreses que la componguen, a través de la documentació esmentada en l'article 5 c) i h).
  
f) Franquícia.
  
Per a fomentar la creació i el desenvolupament de xarxes de franquícia, podran concedir-se suports a les empreses comercials preexistents amb domicili a la Comunitat Valenciana de fins al 20% de la inversió o despesa que es realitze en les següents accions:
  
f.1 Estudis de viabilitat i disseny. Subvenció de fins un màxim de 3.000 euros per a la realització d'estudis que determinen la viabilitat i les característiques de la franquícia (manual del franquiciat, identitat corporativa, etc.).
  
f.2 Infraestructures centrals de la franquícia. Subvenció de fins un màxim de 9.000 euros per a la realització d'inversions que realitzarà el franquiciador per a la millora dels serveis i la logística.
  
f.3 Tendes pilot. Subvenció de fins un màxim de 9.000 euros per establiment per a la implantació d'un màxim de tres primeres tendes pilot del franquiciador (en un termini no superior a dos anys). Només serà susceptible de suport un establiment per municipi a la Comunitat Valenciana.
  
Per a accedir a les ajudes regulades en els punts f.2 i f.3 d'aquest apartat, caldrà aportar la documentació a què fa referència el punt f.1.
  
Serà requisit necessari per a la concessió de l'ajuda no haver obtingut subvenció per a la mateixa finalitat en els tres anys anterior a l'actual, llevat que la realització de les inversions es desenvolupe per fases i no se superen els límits esmentats en els paràgrafs anteriors.
  
Secció III
  
Suport a l'adequació de les pimes al seu entorn competitiu
  
Article 18. Objecte i beneficiari
  
Podran accedir a les ajudes recollides en aquest capítol, les empreses comercials que pretenguen la realització a la Comunitat Valenciana de les inversions que es detallen a continuació, a fi d'adaptar-ne les estructures al seu entorn de forma més competitiva.
  
Article 19. Modalitat i quantia d'ajudes mitjançant subvenció directa
  
Per a la modernització d'empreses comercials que s'ajusten a la definició de pime o microempresa establida en l'article 4, la Conselleria d'Innovació i Competitivitat podrà concedir ajudes directes per a alguna o algunes de les següents actuacions:
  
1) Revitalització comercial en centres històrics comercials.
  
a) Renovació i desenvolupament comercial en centres històrics. Renovació i desenvolupament comercial als centres històrics dels municipis d'Alcoi, Alacant, Alzira, Benicarló, Castelló, Elx, Elda, Gandia, Ibi, Xàbia, Morella, Ontinyent, Orihuela, Requena, València, la Vila Joiosa, Xàtiva i Xixona.
  
En aquests centres històrics les ajudes s'aplicaran a la realització d'inversions que comporten, almenys, una transformació significativa en la imatge de l'establiment, sempre que ocupen baixos comercials i contribuïsquen a la revitalització i consolidació de les trames urbanes integrants dels centres comercials tradicionals en els quals s'ubiquen, l'àmbit dels quals haja sigut definit per la Direcció General de Comerç i Consum.
  
a.1 Consolidació d'eixos comercials. Podran concedir-se subvencions de fins al 15%, amb el límit de 12.000 euros per establiment preexistent i establit en carrers en què hi haja activitat comercial en més del 30% dels locals i/o estiguen ocupats almenys el 70% dels locals. En aquest supòsit s'inclouran els trasllats d'establiments comercials ja ubicats en l'àmbit urbà definit com a centre històric comercial sempre que es mantinguen el mateix titular, o hi haja continuïtat d'empresa, i l'activitat principal.
  
a.2 Millora de la dotació comercial d'àrees urbanes amb escasses dotacions comercials. En el cas que l'establiment s'ubique en carrers que no arriben als percentatges abans esmentats, la subvenció serà de fins al 20%, amb el límit de 18.000 euros, i seran en aquest cas també susceptibles de suport les implantacions de comerç.
  
b) Consolidació de l'oferta comercial en espais per a vianants. Per a la implantació o transformació, amb adequació de la part externa, d'establiments ubicats en aquelles àrees comercials que en l'actual exercici o en l'anterior siguen objecte d'adequació funcional a l'ús de vianants, podran concedir-se suports de fins al 20% de les inversions que s'han de realitzar, amb un límit de 12.000 euros per establiment.
  
A aquests efectes s'entendrà per l'adequació a què fa referència el paràgraf anterior, aquella que comporte ampliació de l'espai d'ús per a vianants sobre l'anterior a la mencionada adequació.
  
2) Modernització i adequació del comerç físicament agrupat.
  
Per a la modernització i adequació dels establiments comercials que desenvolupen la seua activitat econòmica en una unitat agrupada físicament, podran concedir-se:
  
a) Modernització i adaptació dels espais comuns. Subvencions de fins al 20% del cost suportat per cada un dels comerciants establits en la unitat física (mercat, galeria comercial, etc.) en l'adequació del seu establiment, o els espais comuns de l'esmentada unitat, a un projecte global (que haurà d'aportar-se) de reforma, modernització, equipament i/o modificació d'imatge de l'esmentat entorn físic. La subvenció que es concedirà no podrà superar la quantitat de 9.000 euros per establiment. Aquest suport podrà concedir-se una sola vegada i en un sol exercici.
  
b) Implantació, modernització, equipament o transformació dels punts de venda. Per a la implantació, modernització o transformació del punt de venda, ubicat en unitats de comerç al detall agrupat físicament i bàsicament alimentari, podran concedir-se ajudes de fins al 20%, amb un límit de 6.000 euros. En aquest cas, es valorarà la introducció de millores tecnològiques.
  
Si, a més a més, comporta notable ampliació de la superfície de vendes, en la mateixa unitat física, la subvenció podrà augmentar fins al 25%, amb un límit de 9.000 euros.
  
3) Relleu generacional.
  
Per al foment del relleu generacional en el comerç, podran concedir-se subvencions de fins al 25% de la inversió que realitze el nou titular en l'establiment, que en mantindrà l'activitat principal i la ubicació, per a actualitzar la seua gestió i imatge a les tècniques i tendències actuals. Per a accedir a aquestes ajudes el comerç haurà de tenir un mínim de 10 anys d'antiguitat amb el seu anterior titular, que tindrà, almenys, 55 anys d'edat (cosa que s'acreditarà mitjançant còpia compulsada del DNI, alta i/o rebuts i baixa del IAE), i el nou titular, menys de 35 anys (en el moment en què es formalitze el relleu), el qual haurà d'aportar un projecte que incloga les millores que s'introduiran quant a infraestructura, imatge i gestió.
  
La subvenció que es concedirà no podrà superar la quantitat de 18.000 euros per establiment i empresa.
  
Per a la determinació del percentatge susceptible de suport en cada cas es valorarà:
  
- Adequació del projecte a les tendències actuals del comerç i del consumidor i/o usuari.
  
- Experiència i/o formació demostrada.
  
En tot cas, el relleu en la titularitat podrà haver-se realitzat amb una anterioritat no superior a un any des de la data de presentació de la sol·licitud.
  
4) Millora de la dotació comercial en municipis o nuclis urbans de dimensions reduïdes.
  
Inversions en equipament per a la implantació i/o modernització d'establiments de comerços al detall bàsicament alimentaris, sempre que es tracte de comerç associat o integrat, i en nuclis urbans de menys de 3.000 habitants, de dret, (excloses urbanitzacions i zones residencials de marcat caràcter turístic o de segona residència), podran concedir-se suports de fins al 25% de la inversió que es realitze, amb el límit de 9.000 euros per establiment.
  
5) Adaptació de les empreses comercials als requeriments en matèria de tractament de residus i medi ambient.
  
Per a l'adaptació de les empreses comercials als requeriments en matèria de medi ambient, podran concedir-se ajudes de fins al 25% de la inversió que es realitze, amb el límit de 3.000 euros per establiment preexistent.
  
Secció IV
  
Suport financer
  
Article 20. Objecte i modalitats d'ajuda mitjançant suport financer
  
1. Les ajudes destinades a facilitar a les xicotetes i mitjanes empre-ses incloses en aquest títol, l'accés als recursos financers i reduir el seu cost, a fi de potenciar la inversió en la pime comer-cial, accelerant el procés d'adequació i transformació de les seues es-tructures a l'actual conjuntura socioeconòmica, s'instrumentaran a través de suports a les operacions de crèdit que els beneficiaris formalitzen amb les entitats financeres, a l'empara dels convenis de col·laboració que, a aquests efectes, la Generalitat Valenciana subscriga amb aquestes; i quedarà condicionat el suport al compliment de les condicions que en aquests convenis s'establisquen quant a condicions dels préstecs.
  
2. La destinació del finançament haurà de ser l'execució de les inversio-ns que es detallen a continuació, en establiments preexistents, o com a conseqüència de noves obertures per ampliació d'empreses, implantacions de co-merç associat o agrupat física-ment i implantacio-ns en àrees insuficientement dotades.
  
A) Realització d'obres de construcció, condicionament i reforma de locals.
  
B) Adquisició d'immobilitzat material nou.
  
C) Adquisició de sòl i locals comercials, sempre que la inver-sió es destine a l'ampliació d'establi-ments ja existents i es realitze, conjuntament, el condicionament d'aquests i es mantinga l'activitat comercial anterior.
  
Així mateix, podrà donar-se suport a aquesta inversió en els casos en què vaja acompanyada d'una reforma substancial de l'establiment i l'adquisició siga imprescindible per a realitzar-la, sempre que el comerciant exercisca l'activitat almenys 10 anys al local objecte de compra i reforma.
  
Es considerarà igualment com a inversió subvencionable el cost d'adquisició dels drets d'ocupació de llocs als mercats municipals, en els termes esmentats en el paràgraf primer d'aquest apartat.
  
3. Quantia de les ajudes:
  
1. El préstec podrà arribar al 70% del total de les inversions previstes i susceptibles de suport, en les condicions fixades en els convenis a què fa referència l'article 2 .2. b) de la present ordre.
  
2. El termini d'amortització del préstec serà de 5 anys i inclourà, si és el cas, fins a 1 any de carència i l'interés referenciat a l'euribor podrà tenir una diferència de fins a 1 punt. L'amortització total o parcial del capital comportarà la devolució de la part proporcional de la subvenció que corresponga, a través de l'entitat financera.
  
3. La subvenció que s'assigne a cada sol·licitud comportarà com a màxim el 15% del principal d'aquest, amb el límit de 30.000 euros. Les ajudes que s'assignen s'aplicaran a la reducció del principal del préstec que resulte autoritzat.
  
DISPOSICIONS ADDICIONALS
  
Primera
  
1. La concessió de les ajudes previstes en aquesta ordre estarà condicionada a l'existència de crèdit adequat i suficient per a això en els pressupostos de la Generalitat Valenciana per a l'exercici 2002.
  
2. Per complir el que s'ha previst en l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat Valenciana per a 2002, mitjançant ordre de la Conselleria d'Innovació i Competitivitat es faran públics les línies de crèdit i l'import global màxim destinat a la concessió de les ajudes previstes en la present disposició.
  
Segona
  
1. En el supòsit que els documents exigits que han d'acompanyar la sol·licitud de concessió d'ajudes ja els tinguera qualsevol òrgan de l'administració actuant, el sol·licitant podrà acollir-se al que s'ha establit en l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o dependència on es presentaren o, si és el cas, s'emeteren, i que no hagen transcorregut més de cinc anys des de l'acabament del procediment a què corresponguen.
  
2. En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits als quals fa referència el document.
  
Tercera
  
La concessió de les ajudes previstes en la present ordre queda supeditada al que s'ha disposat en l'article 88.3 del Tractat Constitutiu de la Comunitat Europea i la resta de la normativa aplicable en matèria de competència
  
Quarta
  
1. En el supòsit d'ajudes cofinançades amb fons comunitaris serà d'aplicació el procediment establit en la present ordre, amb adequació a les especialitats i compliment dels requisits que, si és el cas, es determinen en relació amb aquestes.
  
2. La publicitat de les esmentades ajudes haurà de realitzar-se d'acord amb la normativa comunitària en la matèria.
  
DISPOSICIONS FINALS
  
Primera
  
Es faculta la Direcció General de Comerç i Consum per a dictar les resolucions necessàries per al desplegament, l'eficàcia i l'execució d'aquesta ordre.
  
Segona
  
Aquesta ordre entrarà en vigor el dia de la seua publicació en el Diari Oficial de la Generalitat Valenciana.
  
València, 18 de desembre de 2001
  
El conseller d'Innovació i Competitivitat
  
FERNANDO V. CASTELLÓ BORONAT
  
ANNEX I
  
Grups d'activitats susceptibles de suport segons grups fiscals de l'Impost d'Activitats Econòmiques: 612, 613, 614, 615, 619, 641, 642, 643, 644, 645, 647, 651, 652, 653, 654, 656, 657, 659, 661, 662, 663 i 971.1
  
Queden expressament excloses les següents activitats per divisions, agrupacions, grups i epígrafs de l'Impost d'Activitats Econòmiques:
  
Epígraf 612.2 Comerç a l'engròs de cereals, etc.
  
Epígraf 614.1 Comerç a l'engròs de productes farmacèutics i medicaments.
  
Epígraf 614.4 Comerç a l'engròs de productes zoosanitaris.
  
Epígraf 615.1 Comerç a l'engròs de vehicles, etc.
  
Grup 616 Comerç a l'engròs interindustrial de la mineria i la química.
  
Grup 617 Comerç a l'engròs interindustrial.
  
Grup 618 Comercials exportadores, etc.
  
Grup 619.3 Comerç a l'engròs de metalls preciosos, etc.
  
Agrupació 62 Recuperació de productes.
  
Grup 631 Intermediaris del comerç.
  
Grup 646 Comerç al detall de labors de tabac, etc.
  
Epígraf 652.1 Farmàcies, etc.
  
Epígraf 654.1 Comerç al detall de vehicles terrestres.
  
Epígraf 654.3 Comerç al detall de vehicles aeris.
  
Epígraf 654.4 Comerç al detall de vehicles fluvials, etc.
  
Epígraf 654.5 Comerç al detall de tot tipus de maquinària, etc.
  
Grup 655 Comerç al detall de combustibles, etc.
  
Epígraf 659.1 Comerç al detall de segells, etc.
  
Epígraf 659.8 Comerç al detall denominada sex shop.
  
Grup 664 Comerç en règim d'expositors en depòsit i mitjançant aparells automàtics.
  
Agrupació 67 Serveis de restaurants i bars.
  
Agrupació 687 Serveis d'hostalatges, etc.
  
Grup 69 Reparacions.